**Årsmelding 2023**

**Styrets sammensetning:**

**Leder:**  Johanne Elise Reianes

**Nestleder:** Trond Gundersen

**Økonomisjef:** Anne Line Aarland

**Innkjøpssjef:** Bjarne Lindland

**Sekretær:** Lene A. Sørheim

**Pubansvarlig:** Steve Jekat

**Styremedlem:** Birger Galta

**Styremedlem:** har ikke vært besatt i 2023

**Valgkomite:** \_\_\_\_\_\_\_\_\_\_

**Styrets arbeid gjennom 2023**

**Styremøter**

Det har vært avholdt 8 styremøter. Styret har også hatt møter i forkant av arrangement på huset. Aktiviteten på huset har tatt seg opp noe i forhold til 2023.

**Arrangement**

Det har vært 6 egne arrangementer på huset i 2023. Vinterpub, sommerpub, bingo, oktoberfest, førjulsfest og julegrantenning.

Det har vært en del utleie av Grendahuset gjennom hele året.

**Kontingent og utleiepriser**

Styre fikk på årsmøtet for 2022 mandat til å øke prisene for kontingent og utleie.

Kontingenten er økt fra kr 400 til kr 450 fra 1. januar 2024.

Nye utleiepriser fra 1. januar 2024:

|  |  |
| --- | --- |
| **1 sal + kjøkken** | **Hele huset** |
| Mandag – torsdag kr 800 | Mandag – torsdag kr 1300 |
| Fredag – lørdag kr 2500 | Fredag – lørdag kr 3500 |
| Lørdag – søndag kr 2500 | Lørdag – søndag kr 3500 |
| Lørdag – mandag kr 3000 | Lørdag – mandag kr 4250 |
| Hele helgen kr 3500 | Hele helgen kr 5500 |
| Søndag (fra kl. 12) – kr 1100  | Søndag (fra kl. 12) – kr 1800 |
| **Bryllup kr 5500**(ønskes huset fra torsdag av + 500 kr) – gjelder hele huset |
| **Utvask** |
| Kr 850 for 1 sal + kjøkken | Kr 1300 for hele huset |
|  |
| Ved leie av grendahuset en ukedag (mandag-torsdag), kan leietaker selv stå for utvask etter bruk.  |

**Dugnader**

For at vi skal klare å opprettholde den gode standarden som er på huset så er den årlige dugnaden i mai veldig viktig. Takk til alle som stiller opp her.

Styret har i 2023 hatt to dugnader. På den ene dugnaden ble kjøkkenet vasket ned, bl a avtrekksvifte, komfyrer og oppvaskmaskin. Utvendig ble det hamret inn mye utglidd spiker i kledning, utskifting av knekte og avblåste takpanner. Mye vegetasjon ble tatt. Det ble flekkmalt noen vinduer. Det ble tatt utvendig vedlikehold, beising av benker, vedlikehold av uteplass og banen. Robotklipperen streiket i begynnelsen av sesongen og har blitt tatt bort. Styret har også hatt ansvarsuker hvor vi sjekker huset, slår vann i tørre sluker og klipper plenen.

Den andre dugnaden hadde vi inne. Her ble det nedvask av kjøkken inni hyller, skap og skuffer. Det ble også foretatt opptelling av kjøkkenutstyr og inventar.

Det har også blitt foretatt opprydding i kaldboden. Alle stolsetene som hadde feil sittevinkel er fjernet.

**Økonomi**

De viktigste inntektskildene til grendahuset er arrangementer i egen regi, leieinntekter og medlemskontingent. Inntektene har gått opp fra totalt kr 207 756 i 2022 til kr 343 748 i 2023, hvor økningen i hovedsak er knyttet til egne arrangementer. Leieinntektene var på samme nivå i 2023 som i 2022 (kr 105 850 i 2023 og kr 107 200 i 2022). I 2023 var det 84 betalende medlemmer, som er en liten økning fra 80 betalende medlemmer i 2022.

Grendahuset har en avtale med Stavanger kommune om vedlikehold av banen, noe som gir en årlig inntekt på kr 36 000. Vi ble etter søknad tildelt kr 10 000 i 2023 i tilskudd fra Rennesøy kommunedelsutvalg til møteplass for barn og unge.

Inntekten fra Norsk tippings grasrotandel utgjorde kr 21 275 i 2023 (kr 21 586 i 2022).

Kostnadene knyttet til arrangementer i egen regi har selvfølgelig også økt i 2023, men samlet har driftskostnadene gått ned fra kr 360 876 i 2022 til kr 332 833 i 2023. Det har i hovedsak sammenheng med kostnader knyttet til utskifting av vinduer og høyere strøm- og gassutgifter i 2022. I tillegg inngikk vi ny forsikringsavtale i 2023, som reduserte kostnaden med kr 20 000 sammenlignet med 2022.

Strøm- og gassutgiftene har som nevnt ovenfor gått noe ned i 2023 sammenlignet med 2022 – fra kr 99 000 til kr 77 000. Strømstøtteordningen ble videreført i 2023, men kompensasjon er relativ lav – kr 3927 utbetalt i 2023.

Årene 2020-2022 var også for grendahuset periodevis preget av covid-pandemien, med få gjennomførte arrangementer i egen regi, redusert utleie og økte kostnader. Det resulterte i underskudd i 2020 på kr 45 631, kr 46 726 i 2021 og kr 148 643 i 2022. I 2022 ble resultatet også påvirket av utskifting av vinduer. I 2023 har det blitt gjennomført flere arrangementer i egen regi, noe som har resultert i en betydelig økning i inntektene og resultatet ble et overskudd på kr 28 958, som går til å styrke egenkapitalen.

Samtidig står vi ovenfor flere større vedlikeholdsjobber, f.eks. utskifting av inngangsdør og reparasjon av gulvet i den store salen. Dette vil raskt kunne tære på egenkapitalen til grendahuset.

Tusen takk til alle som er med og bidrar, både fysisk på dugnader og tilstelninger, samt gjennom kontingenter for medlemskap og gaver.

Årsregnskapet blir utdelt på årsmøtet og lagt ut både på internettsiden og Facebook-siden til grenahuset.

**Valg**

**Disse er på valg i 2023:**

Bjarne Lindland

Steve Jekat

Supplering av et styremedlem (styret har kun bestått av 7 medlemmer i 2023)